
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  25  septembrie  2007               

PL-x  563 /2007                      


A V I Z

asupra proiectului de Lege pentru modificarea alin.(2) al art.1 din Ordonanţa de urgenţă a Guvernului nr.19/2005 privind realizarea Ansamblului Arhitectural Catedrala Mântuirii Neamului
                 În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea alin.(2) al art.1 din Ordonanţa de urgenţă a Guvernului nr.19/2005 privind realizarea Ansamblului Arhitectural Catedrala Mântuirii Neamului, trimis cu adresa nr. PL-x  563 din 10.09.2007  şi înregistrat cu nr.31/938 din 11.09.2007.
 În conformitate cu dispoziţiile art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
                Senatul, în calitate de primă Cameră sesizată, a adoptat acest proiect de lege, în şedinţa din  4 septembrie  2007.

Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din 25  septembrie 2007.

 Membrii comisiei au examinat proiectul de lege supus avizării, care  are ca obiect de reglementare modificarea alin.(2) al art.1 din Ordonanţa de urgenţă a Guvernului nr.19/2005, în sensul ca fondurile destinate construirii Ansamblului Arhitectural Catedrala Mântuirii Neamului să fie asigurate de către Patriarhia Bisericii Ortodoxe Române, de către Guvernul României, în limita sumelor alocate anual prin bugetul Ministerul Culturii şi Cultelor, precum şi de către autorităţile administraţiei publice locale. De asemenea au fost examinate expunerea de motive, avizul favorabil, cu unele observaţii şi propuneri, al Consiliului Legislativ nr.552 din 2.05.2007, precum şi punctul de vedere al Guvernului, trimis cu adresa nr.1153 din 17.05.2007, prin care nu susţine adoptarea iniţiativei legislative.
                 În urma dezbaterilor, Comisia juridică, de disciplină şi imunităţi a hotărât, cu majoritate de voturi (un vot împotrivă), avizarea favorabilă a proiectului de lege.
În raport de obiectul şi conţinutul reglementării, proiectul de lege face parte din categoria legilor ordinare. 
                                                PREŞEDINTE,                               SECRETAR,

                                                Sergiu ANDON                               George BĂEŞU
  Consilier,  C. Păduroiu

